《拗岭》
清代·徐荣

积翠远成岭，瞻高近无路。蚁穿方右旋，螺盘忽左顾。

层冰惨不方，亭午冻犹冱。倚天石僵立，拂地云暗度。

溪深下闻声，竹密上防露。三休惜双屐，一让枉百步。

平生与世拗，兹行若予悟。江湖胡不归，戎马正多故。

作者简介：（1792—1855）汉军正黄旗人，原名鉴，字铁生。道光十六年进士，知浙江遂昌县。咸丰间官至杭嘉湖道。与太平军战于渔亭，阵亡。工诗，精隶书，善画梅。有《怀古田舍诗钞》等。